بقالي فتره بحاول اسلّم بحكم الاسلام في المرأه وبقتنع شويه وبعدين يجي حاجه تقلب دماغي تاني 😕 دلوقتي الزوجه لو دعاها زوجها للفراش وامتنعت لعنتها الملائكه فماذا لو العكس ؟لن يحدث شئ الزوج اخطأ وخلاص وننصحه مايعملش كده تاني ! اين العدل ؟ تمام مفيش مساواه بس حنى العدل مش محقق؟
يا أفندم ما حضرتك جاوبتي خلاص وقلتي أن العدل مش محقق! ، إيه المطلوب مني بعدها؟ ، الله المستعان!  أتمنى من حضرتك الانتباه بعد كده لصيغة السؤال وما يبقاش فيها الجواب لأنه مش منطقي حضرتك تسألي وتجاوبي في نفس الوقت.  بدايةً خلي بيننا اتفاق : إحنا هنا هنتكلم بصراحة ، فأرجو إنك ما تزعليش من الجواب بما فيه كله ، واقرأيه وإنتي مش متحفزة وحاطة في دماغك فكرة "عدل" وللا مش "عدل" أقول: أنا عندي مشكلة مع طريقة التفكير صراحة من البداية.  نفترض أن أنا ما عنديش أي جواب مقنع ، ماعنديش جواب خالص من أساسه ، إيه اللي يخلينا نقفز على المقدمات كده مباشرة ونقول الإسلام مفيهوش عدل؟  يعني هل دا الاحتمال الوحيد؟ ، إنه يكون الإسلام هو اللي غلط ومافيهوش عدل؟ ، وللا ممكن مثلًا نكون إحنا فهمنا قاصر عن حكمة التشريع ، أو ممكن إحنا مثلًا ما عندناش نفس حكمة وعلم ربنا وبالتالي ممكن يشرع حاجة ما نقدرش نفهمها؟  مش احتمالات واردة دي؟ ، طيب ليه حصرتيها في الثنائية بتاعت : يا أنا بنفسي أفهم ، يا الإسلام يكون مافيهوش عدل!  ليه؟ ، دي مشكلة تفكير للأسف! عندنا منهج في القرآن للتعامل مع كل حاجة من دي ، وهو قول الله تعالى : " هُوَ الَّذِي أَنزَلَ عَلَيْكَ الْكِتَابَ مِنْهُ آيَاتٌ مُّحْكَمَاتٌ هُنَّ أُمُّ الْكِتَابِ وَأُخَرُ مُتَشَابِهَاتٌ ۖ فَأَمَّا الَّذِينَ فِي قُلُوبِهِمْ زَيْغٌ فَيَتَّبِعُونَ مَا تَشَابَهَ مِنْهُ ابْتِغَاءَ الْفِتْنَةِ وَابْتِغَاءَ تَأْوِيلِهِ ۗ وَمَا يَعْلَمُ تَأْوِيلَهُ إِلَّا اللَّهُ ۗ وَالرَّاسِخُونَ فِي الْعِلْمِ يَقُولُونَ آمَنَّا بِهِ كُلٌّ مِّنْ عِندِ رَبِّنَا ۗ وَمَا يَذَّكَّرُ إِلَّا أُولُو الْأَلْبَابِ "  تعالي بقى نفرز المحكمات لوحدها ونشوف إيه المتشابهات في حالتك؟  هنلاقي محكم بيقول : الإسلام دين الحق ، أدلة صحته كثيرة جدًا جدًا ، وهو تشريع مليء بالحكمة والعدل في كل الأمور ، والله نفسه شهد له بذلك! ، وعندنا متشابه صغير قد كده هو حديث لعن المرأة الهاجرة فراش زوجها وظن أنه مش عدل.  قدامنا طريقين : ناخد طريق الذين في قلوبهم زيغ ونقول : الإسلام "كله" مافيهوش عدل ، فنبقى خدنا المتشابه وخليناه هو الأساس. والطريق التاني طريق الراسخون في العلم : نقول الإسلام "كله" عدل وحكمة ، وأكيد الحتة اللي أنا مش لاقي لها تفسير دي هتكون عادلة بس أنا اللي مش فاهم!  شايفة الدنيا بتكون سلسة إزاي وسهلة لما ناخد طريق الرسوخ؟  بأستغرب أحيانًا من الشخص اللي يقعد يدوّر ع الشبهات عشان يطعن بيها ع المحكمات مش العكس ، ويقول أنه كده "بيحاول يسلّم"! ، والحقيقة إنه بيحاول يعمل العكس تمامًا! أما عن جواب سؤالك : كتبته كاملًا هنا لعدم كفاية عدد الأحرف هنا :  https://jpst.it/-ajP وأنصحك بعد قراءة الرد ، أن تشغلي تفكيرك ونفسك بشيء نافع مفيد تخرجي به من انشغالك بمثل هذه الأسئلة التي تولد أخرى ، بلا أي فائدة تذكر لشخصك ، أو للإسلام نفسه. الحمد لله الذي أتمّ لنا الدين ، وجعلنا مسلمين.